CELEX: 32015R1483
Language: mt
Date: 2015-09-01 00:00:00
Title: Regolament ta' Implimentazzjoni tal-Kummissjoni (UE) 2015/1483 tal-1 ta' Settembru 2015 li jemenda r-Regolament ta' Implimentazzjoni tal-Kunsill (UE) Nru 1106/2013 li jimponi dazju antidumping definittiv u li jiġbor b'mod definittiv id-dazju provviżorju impost fuq l-importazzjonijiet ta' ċerti wajers tal-azzar inossidabbli li joriġinaw mill-Indja wara investigazzjoni mill-ġdid ta' assorbiment skont l-Artikolu 12 tar-Regolament tal-Kunsill (KE) Nru 1225/2009

2.9.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 228/1
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/1483
   tal-1 ta' Settembru 2015
   li jemenda r-Regolament ta' Implimentazzjoni tal-Kunsill (UE) Nru 1106/2013 li jimponi dazju antidumping definittiv u li jiġbor b'mod definittiv id-dazju provviżorju impost fuq l-importazzjonijiet ta' ċerti wajers tal-azzar inossidabbli li joriġinaw mill-Indja wara investigazzjoni mill-ġdid ta' assorbiment skont l-Artikolu 12 tar-Regolament tal-Kunsill (KE) Nru 1225/2009
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (“ir-Regolament bażiku”), u b'mod partikolari l-Artikolu 12(3) tiegħu,
   Billi:
   A.   PROĊEDURA
   
   1.   Il-miżuri fis-seħħ
   
   
               (1)
            
            
               Bis-saħħa tar-Regolament ta' Implimentazzjoni (UE) Nru 1106/2013 (2) il-Kunsill impona dazju antidumping definittiv fuq l-importazzjonijiet ta' ċerti wajers tal-azzar inossidabbli li joriġinaw mill-Indja (“l-investigazzjoni oriġinali”). Il-miżuri imposti kienu fil-forma ta' dazju ad valorem li jvarja minn 0,7 % għal 12,5 % fuq il-kumpaniji inklużi fil-kampjun, 5 % fuq il-kumpaniji li kkooperaw mhux inklużi fil-kampjun u 12,5 % għall-kumpaniji li ma kkooperawx.
            
         
               (2)
            
            
               Bis-saħħa tar-Regolament ta' Implimentazzjoni (UE) Nru 861/2013 (3) il-Kunsill impona dazju kumpensatorju definittiv fuq l-importazzjonijiet ta' ċerti wajers tal-azzar inossidabbli li joriġinaw mill-Indja li jvarja bejn it-3,0 % u t-3,7 %.
            
         2.   Talba għal investigazzjoni mill-ġdid ta' assorbiment
   
   
               (3)
            
            
               Il-Kummissjoni rċeviet talba għall-bidu ta' rinvestigazzjoni ta' assorbiment tal-miżuri fis-seħħ skont l-Artikolu 12 tar-Regolament bażiku.
            
         
               (4)
            
            
               It-talba tressqet fil-21 ta' Ottubru 2014 mill-Konfederazzjoni Ewropea tal-Industriji tal-Ħadid u tal-Azzar (“Eurofer” jew “l-applikant”) f'isem il-produtturi li jirrappreżentaw aktar minn 25 % tal-produzzjoni totali tal-Unjoni ta' ċerti wajers tal-istainless steel.
            
         
               (5)
            
            
               It-talba kienet ibbażata fuq il-bażi li wara l-impożizzjoni tad-dazji ta' antidumping fuq l-importazzjonijiet ta' ċerti wajers tal-azzar inossidabbli li joriġinaw mill-Indja, il-prezzijiet tal-esportazzjoni naqsu u ma kienx hemm biżżejjed ċaqliq fil-prezzijiet tal-bejgħ mill-ġdid jew fil-prezzijiet tal-bejgħ sussegwenti fl-Unjoni. Dan wassal għal żieda fil-marġni tad-dumping li dgħajfet l-effetti ta' rimedju intenzjonati tal-miżuri fis-seħħ.
            
         3.   Il-bidu ta' rinvestigazzjoni ta' assorbiment
   
   
               (6)
            
            
               Billi, wara li infurmat lill-Istati Membri, hija stabilixxiet li kienet teżisti biżżejjed evidenza għall-ftuħ mill-ġdid tal-investigazzjoni, fit-3 ta' Diċembru 2014, permezz ta' avviż ippubblikat f'Il-Ġurnal Uffiċjali tal-Unjoni Ewropea
                   (4) (“in-Notifika ta' bidu”) il-Kummissjoni ħabbret, il-bidu ta' rinvestigazzjoni ta' assorbiment skont l-Artikolu 12(1) tar-Regolament bażiku.
            
         4.   Partijiet interessati
   
   
               (7)
            
            
               Fin-Notifika ta' Bidu, il-Kummissjoni stiednet lill-partijiet interessati jikkuntattjawha sabiex jipparteċipaw fl-investigazzjoni. Barra minn dan, il-Kummissjoni speċifikament infurmat lill-applikant, lill-produtturi esportaturi u lill-importaturi magħrufa li huma kkonċernati u lir-rappreżentanti tal-Indja dwar il-bidu ta' rinvestigazzjoni ta' assorbiment u stednithom biex jipparteċipaw.
            
         
               (8)
            
            
               Il-partijiet interessati ngħataw l-opportunità jagħtu l-opinjonijiet tagħhom bil-miktub u li jitolbu smigħ mal-Kummissjoni u/jew mal-Uffiċjal tas-Seduta fil-proċedimenti kummerċjali. L-ebda waħda mill-partijiet interessati ma ppreżentat ruħha u talbet seduta ta' smigħ.
            
         5.   Kampjunar
   
   
               (9)
            
            
               Fid-dawl tal-għadd apparentement kbir ta' produtturi esportaturi Indjani u importaturi mhux relatati fl-Unjoni, kien previst kampjunar fin-Notifika ta' Bidu skont l-Artikolu 17 tar-Regolament bażiku.
            
         
               (10)
            
            
               Sabiex il-Kummissjoni tkun tista' tiddeċiedi jekk ikunx neċessarju t-teħid ta' kampjuni u, jekk iva, biex tagħżel kampjun rappreżentattiv, il-produtturi esportaturi Indjani kienu mitluba biex jippreżentaw lilhom infushom fi żmien 15-il jum mill-bidu tar-rinvestigazzjoni ta' assorbiment u biex jipprovdu lill-Kummissjoni bl-informazzjoni mitluba fl-Avviż ta' Bidu.
            
         
               (11)
            
            
               Sbatax-il produttur esportatur fl-Indja pprovdew it-tagħrif mitlub u qablu li jiġu inklużi fil-kampjun. Skont l-Artikolu 17(1) tar-Regolament bażiku, il-Kummissjoni għażlet kampjun ta' sitt kumpaniji jew gruppi ta' kumpaniji bbażat fuq l-ikbar volum rappreżentattiv ta' esportazzjonijiet lejn l-Unjoni li jista' jiġi investigat b'mod raġonevoli fil-ħin disponibbli. Il-kumpaniji fil-kampjun huma l-istess bħal dawk magħżula għal kampjun jew għal eżami individwali fl-investigazzjoni oriġinali bl-eċċezzjoni ta' Macro Bars and Wires li nstabet li ma kinitx qed tagħmel dumping fl-investigazzjoni oriġinali u għalhekk ma ġietx rinvestigata.
            
         
               (12)
            
            
               Skont l-Artikolu 17(2) tar-Regolament bażiku, il-produtturi esportaturi kollha magħrufa kkonċernati u l-awtoritajiet tal-Indja ġew ikkonsultati dwar l-għażla tal-kampjun. Ma sar l-ebda kumment. Għalhekk, il-Kummissjoni ddeċidiet li żżomm il-kampjun ta' sitt kumpaniji/gruppi ta' kumpaniji propost u l-partijiet interessati kollha ġew informati kif xieraq dwar il-kampjun finali magħżul.
            
         
               (13)
            
            
               Il-kampjun tal-produtturi esportaturi ta' wajers tal-azzar inossidabbli kien dan li ġej:
               
                           —
                        
                        
                           Garg Inox,
                        
                     
                           —
                        
                        
                           Nevatia Steel & Alloys,
                        
                     
                           —
                        
                        
                           Raajratna Metal Industries,
                        
                     
                           —
                        
                        
                           Venus Group (Hindustan Inox, Precision Metals, Sieves Manufacturer Indja u Venus Wire Industries),
                        
                     
                           —
                        
                        
                           Viraj Profiles
                           Dawn il-kumpaniji kienu inklużi fil-kampjun fl-investigazzjoni oriġinali.
                        
                     
                           —
                        
                        
                           KEI Industries
                           Din il-kumpanija kienet suġġetta għal eżami individwali fl-investigazzjoni oriġinali.
                        
                     
         
               (14)
            
            
               B'kollox 22 importaturi mhux relatati magħrufa ġew ikkuntattjati u wieħed minnhom ippreżenta ruħu u wieġeb għall-formola ta' kampjunar. Għalhekk, ma kienx meħtieġ li jittieħed kampjun tal-importaturi mhux relatati.
            
         6.   Tweġibiet għall-kwestjonarji
   
   
               (15)
            
            
               Il-Kummissjoni bagħtet kwestjonarji lis-sitt produtturi esportaturi/gruppi ta' produtturi esportaturi Indjani fil-kampjun. It-tweġibiet għall-kwestjonarju waslu mingħandhom kollha. Fir-rigward tal-importatur mhux relatat li kkoopera, minħabba li ma importax il-prodott ikkonċernat lejn l-Unjoni matul il-PRA ma ntbagħatlu l-ebda kwestjonarju.
            
         
               (16)
            
            
               Fid-dawl taċ-ċirkostanzi eċċezzjonali varji, uħud mill-produtturi esportaturi fil-kampjun talbu wkoll estensjonijiet biex jissottomettu t-tweġibiet tagħhom. Dawn l-estensjonijiet ingħataw meta kienu ġġustifikati. Għal dawn ir-raġunijiet, ir-rinvestigazzjoni ta' assorbiment qabżet bi ftit il-perjodu normali ta' sitt xhur provdut għaliha fl-Artikolu 12(4) tar-Regolament bażiku
            
         7.   Żjarat ta' verifika
   
   
               (17)
            
            
               Il-Kummissjoni fittxet u vverifikat it-tagħrif kollu li qieset meħtieġ għall-għan ta' din r-rinvestigazzjoni. Iż-żjarat ta' verifika skont l-Artikolu 16 tar-Regolament bażiku saru fil-bini tal-produtturi esportaturi Indjani kollha li kienu fil-kampjun.
            
         8.   Perjodi rilevanti koperti mir-rinvestigazzjoni ta' assorbiment
   
   
               (18)
            
            
               Il-perjodu tar-rinvestigazzjoni ta' assorbiment kien ikopri l-perjodu mill-1 ta' Ottubru 2013 sat-30 ta' Settembru 2014 (“il-PRA”). Il-perjodu ta' investigazzjoni oriġinali kopra l-perjodu mill-1 ta' April 2011 sat-31 ta' Marzu 2012 (“il-PIO”).
            
         B.   IL-PRODOTT IKKONĊERNAT U L-PRODOTT SIMILI
   
   
               (19)
            
            
               Il-prodott suġġett ta' din ir-rinvestigazzjoni ta' assorbiment huwa l-istess bħal dak kopert mill-investigazzjoni oriġinali, definit bħala wajers tal-azzar inossidabbli li, skont il-piż, fihom:
               
                           —
                        
                        
                           2,5 % jew aktar ta' nikil, ħlief wajers li fihom piż ta' 28 % jew aktar iżda mhux aktar minn 31 % ta' nikil u 20 % jew aktar iżda mhux aktar minn 22 % ta' kromju,
                        
                     
                           —
                        
                        
                           inqas minn 2,5 % ta' nikil, ħlief wajers li fihom piż ta' 13 % jew aktar iżda mhux aktar minn 25 % ta' kromu u 3,5 % jew aktar iżda mhux aktar minn 6 % ta' aluminju,
                        
                     li bħalissa jaqa' fil-kodiċi NM 7223 00 19 u 7223 00 99 u li joriġina mill-Indja.
            
         
               (20)
            
            
               L-investigazzjoni wriet li l-prodott ikkonċernat, il-prodott manifatturat u mibjugħ fis-suq domestiku fl-Indja, u l-prodott manifatturat u mibjugħ fl-Unjoni mill-industrija tal-Unjoni għandhom l-istess karatteristiċi fiżiċi, kimiċi u tekniċi bażiċi, u huma wkoll l-istess fl-użi tagħhom. Għalhekk, jitqiesu bħala prodotti simili fis-sens tal-Artikolu 1(4) tar-Regolament bażiku.
            
         C.   SEJBIET TAR-RINVESTIGAZZJONI TA' ASSORBIMENT
   
   
               (21)
            
            
               B'mod ġenerali, rinvestigazzjoni ta' assorbiment skont l-Artikolu 12 tar-Regolament bażiku għandha l-għan li tistabbilixxi jekk il-prezzijiet ta' esportazzjoni naqsux u jekk kienx hemm biżżejjed moviment fil-prezzijiet ta' bejgħ mill-ġdid jew fil-prezzijiet tal-bejgħ sussegwenti fl-Unjoni tal-prodott ikkonċernat mindu saret l-impożizzjoni tal-miżuri oriġinali. Bħala tieni pass, fejn ġie konkluż li l-assorbiment seħħ, il-limitu tal-marġni tad-dumping għandu jiġi kkalkulat.
            
         1.   Tnaqqis fil-prezzijiet tal-esportazzjoni
   
   
               (22)
            
            
               Meta stabbilixxiet jekk kienx hemm tnaqqis fil-prezzijiet tal-esportazzjoni, għal kull kumpanija eżaminata, il-Kummissjoni stabbilxxiet il-kost, il-prezzijiet tal-assigurazzjoni u tal-merkanzija (CIF) tal-esportazzjoni fil-fruntiera doganali tal-Unjoni matul il-PRA u qabblet dawn il-prezzijiet korrispondenti mal-prezzijiet tal-esportazzjoni ddeterminati fil-PIO.
            
         
               (23)
            
            
               Il-produtturi esportaturi fil-kampjun esportaw lejn l-Unjoni jew direttament lil konsumaturi indipendenti jew permezz ta' kumpaniji relatati.
            
         
               (24)
            
            
               Fejn il-produtturi esportaturi esportaw il-prodott ikkonċernat direttament lill-konsumaturi indipendenti fl-Unjoni, il-prezz tal-esportazzjoni kien il-prezz li tħallas relament jew dak pagabbli għall-prodott ikkonċernat meta nbiegħ għall-esportazzjoni lejn l-Unjoni, skont l-Artikolu 2(8) tar-Regolament bażiku.
            
         
               (25)
            
            
               Fejn il-produtturi esportaturi esportaw il-prodott konċernat lejn l-Unjoni permezz ta' kumpanija relatata li taġixxi bħala importatur, il-prezz tal-esportazzjoni ġie stabbilit fuq il-bażi tal-prezz li bih il-prodott importat reġa' nbiegħ għall-ewwel darba lill-konsumaturi indipendenti fl-Unjoni, skont l-Artikolu 2(9) tar-Regolament bażiku. F'dan il-każ, l-aġġustamenti tal-prezz saru għall-kostijiet kollha mġarrba bejn l-importazzjoni u l-bejgħ mill-ġdid, inkluż għall-ispejjeż SG&A, u għall-profitti dovuti.
            
         
               (26)
            
            
               Għall-kumpaniji/gruppi ta' kumpaniji kollha fil-kampjun il-Kummissjoni qabblet il-prezzijiet tat-tipi ta' prodotti mibjugħa fil-PRA mal-istess tipi ta' prodott mibjugħa fil-PIO u kkalkulat livell medju ponderat ta' assorbiment għaż-żewġ gruppi.
            
         
               (27)
            
            
               Il-paragun imsemmi hawn fuq sar fl-euro. Fil-każ ta' bejgħ permezz ta' importatur relatat, il-prezzijiet tal-bejgħ mill-ġdid espressi f'euro (jew USD, jew GBP) ġew ikkonvertiti f'INR, sabiex ikunu jistgħu jitnaqqsu l-kostijiet kollha bejn l-importazzjoni u l-bejgħ mill-ġdid u, fil-każ ta' bejgħ dirett minn produttur esportatur Indjan, il-kostijiet kollha bejn il-fruntiera Indjana u l-fruntiera tal-Unjoni espressi f'INR ġew miżjuda mal-prezzijiet FOB espressi f'INR. Konsegwentement, il-valuri CIF miksuba ġew ikkonvertiti f'euro.
            
         
               (28)
            
            
               It-tqabbil tal-prezzijiet tal-esportazzjoni lejn l-Unjoni wera li għall-kumpaniji/gruppi ta' kumpaniji kollha fil-kampjun, il-prezzijiet ta' esportazzjoni naqsu, biex b'hekk indika, prima facie, li l-assorbiment tal-miżuri fis-seħħ kien għadu għaddej. Għall-produtturi esportaturi fil-kampjun it-tnaqqis fil-prezzijiet tal-esportazzjoni espressi f'euro kien kif ġej:
               
                            
                        
                        
                           GARG Inox
                        
                        
                           KEI Industries
                        
                        
                           Nevatia Steel & Alloys
                        
                        
                           Venus group
                        
                        
                           Viraj Profiles
                        
                        
                           Raajratna Metal Industries
                        
                     
                           L-evoluzzjoni tal-prezzijiet ta' esportazzjoni mill-PIO sal-PRA (EUR)
                        
                        
                           – 23,91 %
                        
                        
                           – 21,26 %
                        
                        
                           – 22,77 %
                        
                        
                           – 26,31 %
                        
                        
                           – 27,44 %
                        
                        
                           – 25,52 %
                        
                     
         2.   Id-dumping
   
   
               (29)
            
            
               Wara li kien stabbilit jekk kienx hemm assorbiment għat-tliet produtturi esportaturi fil-kampjun, il-marġnijiet tad-dumping ġew ikkalkolati mill-ġdid, skont l-Artikolu 2 tar-Regolament bażiku. F'punt 5.1.1.(a) tal-Avviż ta' Bidu ta' proċedura, il-produtturi esportaturi intalbu jinfurmaw lill-Kummissjoni fi żmien 15-il jum mid-data tal-pubblikazzjoni tal-Avviż ta' Bidu jekk jitolbux reviżjoni tal-valur normali skont l-Artikolu 12(5) tar-Regolament bażiku. Bl-eċċezzjoni ta' Venus Group il-produtturi esportaturi l-oħra kollha fil-kampjun talbu reviżjoni tal-valuri normali tagħhom abbażi tal-Artikolu 12(5) tar-Regolament bażiku u pprovdew lill-Kummissjoni b'informazzjoni kompluta sostanzjata kif xieraq bl-evidenza għall-kalkolu mill-ġdid tal-marġni tad-dumping tagħhom. Għal Venus Group, li ma talabx reviżjoni tal-valuri normali, il-valuri normali kif kienu stabbiliti fl-investigazzjoni oriġinali ġew użati għall-kalkolu tal-marġni ta' dumping matul il-PRA.
            
         (a)   Il-valur normali
   
   
               (30)
            
            
               Għall-produtturi esportaturi fil-kampjun, il-valur normali kien iddeterminat kif ġej:
            
         
               (31)
            
            
               Il-Kummissjoni l-ewwel eżaminat jekk il-volum totali tal-bejgħ domestiku għal kull produttur esportatur fil-kampjun kienx rappreżentattiv, skont l-Artikolu 2(2) tar-Regolament bażiku. Il-bejgħ domestiku jkun rappreżentattiv jekk it-total tal-volum tal-bejgħ domestiku tal-prodott simili lill-konsumaturi indipendenti fis-suq domestiku għal kull produttur esportatur jirrappreżenta mill-inqas 5 % tal-volum totali tal-bejgħ bl-esportazzjoni tiegħu tal-prodott konċernat lill-Unjoni matul il-perjodu ta' investigazzjoni. Fuq din il-bażi, il-bejgħ totali minn kull prodottur esportatur tal-prodott simili fil-kampjun fis-suq domestiku kien rappreżentattiv.
            
         
               (32)
            
            
               Imbagħad il-Kummissjoni identifikat it-tipi ta' prodotti mibjugħa domestikament li kienu identiċi jew paragunabbli għat-tipi ta' prodotti mibjugħa għall-esportazzjoni lejn l-Unjoni għall-produtturi esportaturi b'bejgħ domestiku rappreżentattiv.
            
         
               (33)
            
            
               Il-Kummissjoni mbagħad eżaminat jekk il-bejgħ domestiku ta' kull produttur esportatur fil-kampjun fis-suq domestiku tiegħu għal kull tip ta' prodott li huwa identiku jew komparabbli ma' tip ta' prodott mibjugħ għall-esportazzjoni lejn l-Unjoni kienx rappreżentattiv, skont l-Artikolu 2(2) tar-Regolament bażiku. Il-bejgħ domestiku ta' tip ta' prodott huwa rappreżentattiv jekk il-volum totali ta' bejgħ domestiku ta' dak it-tip ta' prodott lil konsumaturi indipendenti matul il-perjodu ta' investigazzjoni jirrappreżenta mill-inqas 5 % tal-volum totali tal-bejgħ għall-esportazzjoni lejn l-Unjoni tat-tip ta' prodott identiku jew komparabbli.
            
         
               (34)
            
            
               Imbagħad il-Kummissjoni ddefinixxiet il-proporzjon tal-bejgħ bi profitt lill-konsumaturi indipendenti fis-suq domestiku għal kull tip ta' prodott matul il-perjodu ta' investigazzjoni tal-assorbiment biex tiddeċiedi jekk tużax il-bejgħ domestiku attwali għall-kalkolu tal-valur normali, skont l-Artikolu 2(4) tar-Regolament bażiku.
            
         
               (35)
            
            
               Il-valur normali huwa bbażat fuq il-prezz domestiku reali għal kull tip ta' prodott, irrispettivament minn jekk dan il-bejgħ huwiex profittabbli jew le, jekk:
               
                           (a)
                        
                        
                           il-volum tal-bejgħ tat-tip ta' prodott, mibjugħ bi prezz tal-bejgħ nett li hu daqs jew ogħla mill-kost ikkalkolat tal-produzzjoni, jirrappreżenta aktar minn 80 % tal-volum totali tal-bejgħ ta' dan it-tip ta' prodott; kif ukoll
                        
                     
                           (b)
                        
                        
                           il-prezz tal-bejgħ medju ponderat ta' dak it-tip ta' prodott hu daqs il-kost unitarju tal-produzzjoni jew ogħla minnu.
                        
                     
         
               (36)
            
            
               F'dan il-każ, il-valur normali huwa l-medja ponderata tal-prezzijiet tal-bejgħ domestiku kollu ta' dak it-tip ta' prodott matul il-perjodu tal-investigazzjoni ta' assorbiment.
            
         
               (37)
            
            
               Il-valur normali huwa l-prezz domestiku reali għal kull tip ta' prodott tal-bejgħ domestiku profittabbli tat-tipi ta' prodotti biss matul il-perjodu tal-investigazzjoni ta' assorbiment, jekk:
               
                           (a)
                        
                        
                           il-volum tal-bejgħ profittabbli tat-tip tal-prodott jirrappreżenta 80 % jew inqas mill-volum totali tal-bejgħ ta' dan it-tip: jew
                        
                     
                           (b)
                        
                        
                           il-prezz medju ponderat ta' dan it-tip ta' prodott huwa inqas mill-kost unitarju tal-produzzjoni.
                        
                     
         
               (38)
            
            
               Il-valur normali kien ikkalkulat bħala l-medja ponderata tal-prezzijiet tal-bejgħ domestiku kollu matul il-PRA jew bħala l-medja ponderata tal-bejgħ profittabbli biss. Il-prezzijiet kollha użati għal dawn il-kalkoli tal-marġni tad-dumping kienu kkonvertiti fil-munita Indjana bl-użu ta' rati ta' konverżjoni tat-tranżazzjonijiet.
            
         (b)   Il-prezz tal-esportazzjoni
   
   
               (39)
            
            
               Il-Kummissjoni użat prezzijiet tal-esportazzjoni mill-PRA stabbiliti kif spjegat fil-premessi (22)-(25) hawn fuq.
            
         (c)   Paragun
   
   
               (40)
            
            
               Il-Kummissjoni qabblet il-valur normali u l-prezz tal-esportazzjoni ta' dawn il-produtturi esportaturi fuq il-bażi tal-prezz mill-fabbrika.
            
         
               (41)
            
            
               Meta dan kien iġġustifikat mill-ħtieġa li jiġi żgurat tqabbil ġust, il-Kummissjoni aġġustat il-valur normali u/jew il-prezz tal-esportazzjoni għad-differenzi li jaffettwaw il-prezzijiet u l-paragunabbiltà tal-prezzijiet skont l-Artikolu 2(10) tar-Regolament bażiku. Saru aġġustamenti għat-trasport, l-assigurazzjoni, il-kost tal-kreditu, l-ispejjeż tal-ippakkjar u d-dazji.
            
         (d)   Marġni tad-dumping
   
   
               (42)
            
            
               Għall-produtturi esportaturi fil-kampjun li kkooperaw, il-Kummissjoni qabblet il-valur normali medju ponderat ta' kull tip ta' prodott simili mal-prezz tal-esportazzjoni medju ponderat tat-tip korrispondenti tal-prodott konċernat, skont l-Artikolu 2(11) u (12) tar-Regolament bażiku.
            
         
               (43)
            
            
               Fuq din il-bażi, il-marġnijiet ta' dumping medji ponderati, espressi bħala perċentwal tal-prezz CIF fil-fruntiera tal-Unjoni, bid-dazju mhux imħallas, żviluppaw kif ġej:
               
                           Isem il-Kumpanija
                        
                        
                           Il-komparabbiltà tat-Tip ta' Prodott
                           (%)
                        
                        
                           Marġni tad-dumping fil-PIO
                           (%)
                        
                        
                           Marġni tad-dumping fil-PRA
                           (%)
                        
                        
                           Evoluzzjoni tal-Marġni tad-dumping
                           (p.p.)
                        
                     
                           GARG Inox
                        
                        
                           90,3
                        
                        
                           11,8
                        
                        
                           5,2
                        
                        
                           – 6,6
                        
                     
                           KEI Industries
                        
                        
                           62,2
                        
                        
                           7,0
                        
                        
                           3,8
                        
                        
                           – 3,2
                        
                     
                           Nevatia Steel & Alloys
                        
                        
                           81,9
                        
                        
                           4,1
                        
                        
                           4,0
                        
                        
                           – 0,1
                        
                     
                           Venus group
                        
                        
                           96,6
                        
                        
                           11,6
                        
                        
                           12,4
                        
                        
                           0,8
                        
                     
                           Viraj Profiles
                        
                        
                           86,9
                        
                        
                           6,8
                        
                        
                           0,4
                        
                        
                           – 6,4
                        
                     
                           Raajratna Metal Industries
                        
                        
                           99,8
                        
                        
                           16,2
                        
                        
                           12,0
                        
                        
                           – 4,2
                        
                     
         3.   Il-livell ta' eliminazzjoni ta' ħsara
   
   
               (44)
            
            
               Skont ir-regola tad-dazju inferjuri fl-Artikolu 9(4) tar-Regolament bażiku, għal Venus Group li l-marġni tad-dumping tiegħu żdied, il-Kummissjoni kkalkulat mill-ġdid il-marġni tal-ħsara.
            
         
               (45)
            
            
               Il-livell ta' eliminazzjoni ta' ħsara ġie determinat abbażi ta' paragun tal-prezz medju ponderat tal-importazzjonijiet ta' Venus Group matul il-PRA, bil-prezz medju ponderat mhux dannuż tal-prodott simili mibjugħ mill-produtturi tal-Unjoni fil-kampjun fis-suq tal-Unjoni matul il-PRA. Kwalunkwe differenza li tirriżulta minn dan it-tqabbil imbagħad ġiet espressa bħala perċentwal tal-valur CIP medju ponerat tal-importazzjoni.
            
         
               (46)
            
            
               Fuq din il-bażi, il-marġni tal-ħsara ta' Venus Group żdied minn 23,4 % għal 65,7 %.
            
         D.   KONKLUŻJONI
   
   
               (47)
            
            
               Il-kalkolu mill-ġdid tal-marġni tad-dumping skont il-metodoloġija deskritta fil-premessi (31)-(38) hawn fuq, wera li għal ħamsa minn sitt kumpaniji inklużi fil-kampjun il-marġni tad-dumping naqas fil-PRA. Għalhekk, għal dawn il-kumpaniji r-rinvestigazzjoni ta' assorbiment għandha tintemm bla ma jiġu emendati l-miżuri oriġinali. Fil-każ ta' Venus Group, il-marġni ta' dumping ikkalkulat għall-PRA żdied meta mqabbel ma' dak stabbilit fil-PIO, biex b'dak il-mod intwera li kien hemm assorbiment. Għaldaqstant, il-miżuri antidumping imposti fuq l-importazzjonijiet tal-prodott ikkonċernat minn Venus Group għandhom jiġu emendati skont l-Artikolu 12(3) tar-Regolament bażiku.
            
         
               (48)
            
            
               Fir-rigward ta' Venus Group, skont ir-regola tal-inqas dazju fl-Artikolu 9(4) tar-Regolament bażiku, l-ewwel nett, il-Kummissjoni qabblet il-marġni tad-dannu u l-marġni tad-dumping. L-ammont tad-dazji għandu jkun stabbilit fil-livell tal-marġni tad-dumping. Peress li l-investigazzjoni kontra s-sussidji tibqa' mhux affettwata minn din ir-rinvestigazzjoni, id-dazju kumpensatorju għandu jitnaqqas sabiex jiġi determinat id-dazju antidumping il-ġdid. Konsegwentement, għal Venus Group id-dazju antidumping il-ġdid huwa ta' 9,4 % (jiġifieri l-marġni ta' dumping attwalment applikabbli ta' 12,4 % mingħajr id-dazju kumpensatorju ta' 3 %).
            
         
               (49)
            
            
               Ir-rata riveduta tad-dazju antidumping applikabbli, qabel id-dazju, għall-prezz nett ħieles minn kull piż fil-fruntiera tal-Unjoni tkun kif ġej:
               
                           Il-kumpanija
                        
                        
                           Marġni tad-dumping
                        
                        
                           Id-dazju kumpensatorju
                        
                        
                           Marġni tad-dannu
                        
                        
                           Rata ta' dazji antidumping definittivi
                        
                     
                           GARG Inox
                        
                        
                           11,8 %
                        
                        
                           3,4 %
                        
                        
                           22,6 %
                        
                        
                           8,4 %
                        
                     
                           KEI Industries
                        
                        
                           7,0 %
                        
                        
                           0,0 %
                        
                        
                           41,9 %
                        
                        
                           7,7 %
                        
                     
                           Makro Bars u wajers
                        
                        
                           0,0 %
                        
                        
                           3,4 %
                        
                        
                           30,3 %
                        
                        
                           0,0 %
                        
                     
                           Nevatia Steel & Alloys
                        
                        
                           4,1 %
                        
                        
                           3,4 %
                        
                        
                           23,8 %
                        
                        
                           0,7 %
                        
                     
                           Raajratna Metal Industries
                        
                        
                           16,2 %
                        
                        
                           3,7 %
                        
                        
                           17,2 %
                        
                        
                           12,5 %
                        
                     
                           Venus group
                        
                        
                           12,4 %
                        
                        
                           3,0 %
                        
                        
                           65,7 %
                        
                        
                           9,4 %
                        
                     
                           Viraj Profiles
                        
                        
                           6,8 %
                        
                        
                           0,0 %
                        
                        
                           32,1 %
                        
                        
                           6,8 %
                        
                     
                           Kumpaniji li kkooperaw mhux inklużi fil-kampjun
                        
                        
                           8,4 %
                        
                        
                           3,4 %
                        
                        
                           23,7 %
                        
                        
                           5,0 %
                        
                     
                           Il-kumpaniji l-oħra kollha
                        
                        
                           16,2 %
                        
                        
                           3,7 %
                        
                        
                           65,7 %
                        
                        
                           12,5 %
                        
                     
         
               (50)
            
            
               Il-partijiet kollha ġew mgħarrfa bil-fatti u l-kunsiderazzjonijiet essenzjali li abbażi tagħhom kien maħsub li jiġi rakkomandat li jibqgħu fis-seħħ il-miżuri eżistenti. Ingħataw ukoll perjodu biex jissottomettu kummenti wara dik id-divulgazzjoni. Is-sottomissjonijiet u l-kummenti ngħataw il-kunsiderazzjoni dovuta fejn kien xieraq.
            
         
               (51)
            
            
               Żewġ partijiet interessati ssottomettew kummenti li jikkontestaw il-konklużjonijiet tal-Kummissjoni.
            
         
               (52)
            
            
               L-ilmentatur tenna t-talba li diġà kien għamel fl-ilment li t-tnaqqis fil-prezzijiet ta' esportazzjoni ma huwiex riżultat ta' żviluppi fil-prezzijiet tal-materja prima. Huwa ta xhieda ta' din id-dikjarazzjoni billi pprovda dejta li turi ż-żieda fil-prezz tan-nikil wara l-impożizzjoni tal-miżuri definittivi.
            
         
               (53)
            
            
               Madankollu, minħabba li l-miżuri oriġinali kienu bbażati fuq is-sejbiet tal-investigazzjoni oriġinali, il-paragun korrett li għandu jsir huwa bejn il-prezzijiet tal-materja prima matul il-perjodu tal-investigazzjoni oriġinali u dawk matul il-perjodu ta' investigazzjoni ta' assorbiment. Dan il-paragun iwassal għall-konklużjoni ta' tnaqqis fil-prezzijiet tal-materja prima u għaldaqstant, din it-talba għandha tiġi miċħuda.
            
         
               (54)
            
            
               Għal produttur esportatur wieħed li ma applikax għal determinazzjoni tal-valur normali ġdid, l-ilmentatur allega li l-Kummissjoni għamlet żball fil-kalkolazzjoni. Madankollu, l-ilmentatur applika r-rata tal-kambju INR/EUR fil-bidu tal-PRA għall-prezzijiet misjuba matul il-PIO u r-rata tal-kambju INR/EUR ta' tmiem il-PRA għall-prezzijiet misjuba matul PRA, biex b'hekk invalida r-raġunament tiegħu. Għaldaqstant, l-allegazzjoni ma setgħetx tkun aċċettata.
            
         
               (55)
            
            
               Il-produttur esportatur li għalih id-dazju antidumping se jiġi emendat iddikjara li l-Kummissjoni ma wettqitx l-evalwazzjoni tal-allegat nuqqas ta' moviment fil-prezzijiet b'mod li huwa kompatibbli mas-sens u mal-għan tal-Artikolu 12 tar-Regolament bażiku. B'mod aktar speċifiku, fil-paragun li għamlet tal-prezz, il-Kummissjoni kellha tikkunsidra l-evoluzzjoni tar-rata tal-kambju kif ukoll l-evoluzzjoni tal-kostijiet tal-produzzjoni li hija osservat fil-livell tal-produtturi esportaturi l-oħra, li talbu l-applikazzjoni tal-Artikolu 12(5), fuq il-bażi ta' spirtu meħtieġ ta' amministrazzjoni tajba.
            
         
               (56)
            
            
               Fil-fatt, din it-tip ta' talba tirreferi għall-prezzijiet tal-produzzjoni, u tista' biss tiġi kkunsidrata fil-kuntest ta' eżaminazzjoni mill-ġdid tal-valur normali. Madankollu, skont l-Artikolu 12(5) tar-Regolament bażiku, bidliet allegati fil-valur normali għandhom jiġu kkunsidrati biss meta informazzjoni kompleta ta' valuri normali reveduti tkun disponibbli għall-Kummissjoni. Dan ma kienx il-każ u t-talba hija rrifjutata.
            
         
               (57)
            
            
               L-istess produttur esportatur għamel ukoll għadd ta' kummenti u talbiet dwar id-determinazzjoni tal-marġni tad-dumping tiegħu bbażati fuq prezzijiet ta' esportazzjoni matul il-PRA u l-valuri normali stabbiliti matul il-PIO.
            
         
               (58)
            
            
               Huwa talab lill-Kummissjoni biex teskludi tranżazzjonijiet magħmula mill-importatur relatat matul l-ewwel xahar tal-PRA peress li dan il-bejgħ kien jirreferi għal oġġetti mibgħuta mill-produtturi esportaturi Indjani ta' Venus Group qabel il-PRA fuq il-bażi ta' prezzijiet stabbiliti bl-istess mod qabel il-PRA. Huwa ssottolinja dan l-argument billi sostna li l-bejgħ mill-Indja lill-importatur relatat u mingħand l-importatur relatat lil konsumaturi mhux relatati tal-Unjoni huwa bejgħ spalla ma' spalla.
            
         
               (59)
            
            
               L-ewwel nett għandu jiġi nnotat li l-Kummissjoni ma tqisx il-proċess tal-bejgħ tal-produttur esportatur lejn l-Unjoni bħala operazzjoni spalla ma' spalla. Bejgħ mill-Indja matul il-PRA lill-importatur relatat seta' jsir minn kwalunkwe produttur esportatur Indjan tal-grupp tal-produttur esportatur u wkoll miġbur flimkien għall-ġarr u l-prodotti importati korrispondenti kienu f'għadd kbir ta' każijiet mibjugħa lil konsumaturi differenti tal-Unjoni u parzjalment imdaħħla fl-istokks tal-importatur relatat. Mill-perspettiva opposta, dan ifisser li bejgħ lil konsumaturi mhux relatati tal-Unjoni rrappurtat mill-importatur relatat matul il-PRA jista' jkun parti minn konsenja waħda, jew aktar, diretti mill-Indja, minn produttur esportatur Indjan wieħed jew aktar tal-grupp, bejgħ minn stokk jew kombinazzjoni tat-tnejn. Dawn iċ-ċirkostanzi ma jikkwalifikawx dawn l-importazzjonijiet bħala bejgħ spalla ma' spalla.
            
         
               (60)
            
            
               Madankollu huwa fundamentali aktar il-mekkaniżmu tal-ipprezzar fejn il-prezz bażiku ffissat matul l-ewwel ftehim dwar il-prezzijiet, f'ċerti każijiet jiġi aġġustat billi jiġi applikat il-ħlas addizzjonali fuq il-liga fis-seħħ fil-mument tal-konsenja. Dan jikkontradixxi l-istqarrija li l-prezzijiet huma stabbiliti sew qabel il-PRA. Bħala konsegwenza, it-talba li jkun eliminat il-bejgħ mill-importatur relatat tal-ewwel xahar il-PRA għandha tiġi miċħuda.
            
         
               (61)
            
            
               L-istess produttur esportatur stieden lill-Kummissjoni biex taċċetta lista ta' tranżazzjonijiet ta' bejgħ magħmula mill-ġdid mill-importatur relatat, korretta għat-tipi ta' prodotti bl-istess mod bħall-korrezzjonijiet li saru matul l-investigazzjonijiet fuq il-post fl-Indja. Huwa jsostni li dan ikun approċċ aċċettabbli peress li l-bejgħ kollu huwa spalla ma' spalla.
            
         
               (62)
            
            
               Il-Kummissjoni ma setgħetx taċċetta sottomissjoni ġdida ta' tranżazzjonijiet ta' bejgħ f'dan l-istadju avvanzat tal-proċedura peress li ma kinitx f'pożizzjoni li tivverifika din is-sottomissjoni. Barra minn hekk, kif imsemmi hawn fuq, l-investigazzjoni wriet li l-bejgħ ma jistax ikun kkwalifikat bħala bejgħ spalla ma' spalla. Ta' min jinnota li l-produttur esportatur kellu biżżejjed żmien bejn l-investigazzjonijiet fuq il-post fl-Indja (l-ewwel ġimgħa ta' Marzu 2015) u l-investigazzjoni fuq il-post tal-importatur relatat Ġermaniż (nofs April) biex jissottometti l-elenku tal-bejgħ rivedut.
            
         
               (63)
            
            
               L-istess produttur esportatur nnota li għal tip ta' prodott partikolari, il-Kummissjoni ma użatx il-valur normali stabbilit fl-investigazzjoni oriġinali.
            
         
               (64)
            
            
               Il-Kummissjoni kkonfermat din l-osservazzjoni u rrevediet il-marġni tad-dumping tal-investigazzjoni ta' assorbiment bl-użu ta' valuri normali kif kienu stabbiliti fl-investigazzjoni tal-bidu.
            
         
               (65)
            
            
               L-istess produttur esportatur iddikjara li l-SGA tiegħu ġiet arbitrarjament stabbilita għal 5 % u minflok kellu jkun ibbażat fuq id-dejta miġbura matul investigazzjoni fuq il-post tal-importatur relatat tiegħu u ma għandux jinkludi l-kostjiet tat-trasport u skontijiet oħra, li diġà tnaqqsu mill-prezzijiet tal-bejgħ mill-ġdid waqt li kienu qed jiġu maħdumin il-prezzijiet tal-esportazzjoni.
            
         
               (66)
            
            
               Din id-dikjarazzjoni nstabet li hija ġġustifikata minħabba li l-investigazzjoni fuq il-post kienet stabbilixxiet SGA aktar baxx minn 5 % użat għal kalkolu ta' dumping ta' dan il-produttur esportatur.
            
         
               (67)
            
            
               Il-produttur esportatur iddikjara wkoll li l-marġni ta' profitt ta' 5 % meqjus huwa eċċessiv għal dan it-tip ta' industrija u li l-Kummissjoni f'ċirkustanzi simili tieħu marġni tal-profitt ta' mhux aktar minn 1 għal 2 %.
            
         
               (68)
            
            
               Fin-nuqqas ta' kooperazzjoni minn importaturi mhux relatati fl-investigazzjoni ta' assorbiment, il-Kummissjoni ddeċidiet li tibbaża ruħha fuq id-dejta miġbura fl-investigazzjoni oriġinali bħala tali, id-dejta tqieset suffiċjentement reċenti minħabba li kienet bbażata fuq il-PIO li ntemm f'Marzu 2012. Il-proporzjonijiet ta' profitt mibgħuta mill-produttur esportatur biex isostni t-talba tiegħu kienu proporzjonijiet ta' qligħ qabel it-taxxa bbażati fuq is-snin finanzjarji mill-2011 sal-2013, ibbażati l-aktar fuq dejta finanzjarja miġbura minn pajjiżi tan-Nofsinhar tal-Ewropa fejn il-kuntest ekonomiku matul dak il-perjodu ma kienx wieħed ottimali. Il-Kummissjoni għalhekk iddeċidiet li tuża s-sejbiet tal-investigazzjoni oriġinali, jiġifieri 2,65 % bħala il-profitt xieraq għal importatur mhux relatat. Dan il-perċentwal ġie konsegwentement użat waqt li kienu qed jiġu maħdumin il-prezzijiet tal-esportazzjoni abbażi tal-prezzijiet tal-bejgħ mill-ġdid kkwotati mill-importatur relatat fis-suq tal-Unjoni.
            
         
               (69)
            
            
               Fl-aħħar nett, il-produttur esportatur iddikjara li l-Kummissjoni wettqet żball meta ddeterminat il-valuri CIF fil-livell ta' importatur relatat minħabba li l-valuri CIF stabbiliti huma inqas minn dak li l-importatur relatat ddikjara fid-Dwana tal-Unjoni, u li fuqhom kienet ibbażata l-impożizzjoni tad-dazju antidumping.
            
         
               (70)
            
            
               Il-Kummissjoni stabbilixxiet valuri CIF abbażi tas-sejbiet tal-investigazzjoni, minħabba li l-valur iddikjarat fid-dwana tal-Unjoni huwa fi kwalunkwe każ prezz ta' trasferiment fi ħdan il-grupp. Instab b'mod partikolari li ma hemm l-ebda relazzjoni sistematika bejn il-prezz tal-bejgħ mill-ġdid fis-suq tal-Unjoni u l-prezz tat-trasferiment, minħabba li s-sopraimposta fuq il-liga li fl-aħħar kienet, okkażjonalment, miżjuda mal-prezz bażiku għal bejgħ mill-ġdid ma tikkorrispondix mas-sopraimposta fuq il-liga kkunsidrata meta kien stabbilit il-prezz ta' trasferiment. Għalhekk it-talba ma ntlaqgħetx.
            
         
               (71)
            
            
               Sabiex jiġu minimizzati r-riskji ta' ċirkomvenzjoni minħabba d-differenza għolja fir-rati tad-dazju, huwa kkunsidrat li huma meħtieġa miżuri speċjali f'dan il-każ biex jiżguraw l-applikazzjoni xierqa tad-dazji tal-antidumping. Dawn il-miżuri speċjali, li japplikaw għal kumpaniji li għalihom tkun introdotta rata individwali tad-dazju, jinkludu dan li ġej: Il-preżentazzjoni lill-awtoritajiet doganali tal-Istati Membri ta' fattura kummerċjali valida li għandha tkun konformi mar-rekwiżiti stipulati fl-Anness ta' dan ir-Regolament. L-importazzjonijiet li ma jkunux akkumpanjati b'tali fattura jkunu suġġetti gћad-dazju tal-antidumping residwali li japplika gћall-produtturi l-oћra kollha.
            
         
               (72)
            
            
               Il-miżuri stipulati f'dan ir-Regolament huma konformi mal-opinjoni tal-Kumitat stabbilit bl-Artikolu 15(1) tar-Regolament bażiku,
            
         ADOTTAT DAN IR-REGOLAMENT:
   Artikolu 1
   Fir-Regolament ta' Implimentazzjoni (UE) Nru 1106/2013, l-Artikolu 1 jiġi emendat kif ġej:
   
               (a)
            
            
               il-paragrafu 2 jiġi sostitwit b'dan li ġej:
               “2.   Ir-rata tad-dazju tal-antidumping definittiv applikabbli għall-prezz nett, ħieles fil-fruntiera tal-Unjoni, qabel id-dazju, tal-prodotti deskritti fil-paragrafu 1 u manifatturati mill-kumpanniji elenkati hawn taħt tkun din li ġejja:
               
                           Il-kumpanija
                        
                        
                           Dazju (%)
                        
                        
                           Kodiċi TARIC
                        
                     
                           Garg Inox, Bahadurgarh, Haryana u Pune, Maharashtra
                        
                        
                           8,4
                        
                        
                           B931 
                        
                     
                           KEI Industries Ltd, New Delhi
                        
                        
                           7,7
                        
                        
                           B925 
                        
                     
                           Macro Bars and Wires, Mumbai, Maharashtra
                        
                        
                           0,0
                        
                        
                           B932 
                        
                     
                           Nevatia Steel & Alloys, Mumbai, Maharashtra
                        
                        
                           0,7
                        
                        
                           B933 
                        
                     
                           Raajratna Metal Industries, Ahmedabad, Gujarat
                        
                        
                           12,5
                        
                        
                           B775 
                        
                     
                           Venus Wire Industries Pvt. Ltd, Mumbai, Maharashtra
                        
                        
                           9,4
                        
                        
                           B776 
                        
                     
                           Precision Metals, Mumbai, Maharashtra
                        
                        
                           9,4
                        
                        
                           B777 
                        
                     
                           Hindustan Inox Ltd., Mumbai, Maharashtra
                        
                        
                           9,4
                        
                        
                           B778 
                        
                     
                           Sieves Manufacturer India Pvt. Ltd, Mumbai, Maharashtra
                        
                        
                           9,4
                        
                        
                           B779 
                        
                     
                           Viraj Profiles Limited, Palghar, Maharashtra and Mumbai, Maharashtra
                        
                        
                           6,8
                        
                        
                           B780 
                        
                     
                           Il-kumpaniji elenkati fl-Anness
                        
                        
                           5,0
                        
                        
                           Ara l-Anness
                        
                     
                           Il-kumpaniji l-oħra kollha
                        
                        
                           12,5
                        
                        
                           B999 ”
                        
                     
         
               (b)
            
            
               jiżdied il-paragrafu 4 li ġej:
               “4.   L-applikazzjoni tar-rata ta' dazju individwali speċifikata għall-kumpaniji msemmija fil-paragrafu 2 u fl-Anness isseћћ bil-kundizzjoni li tkun ippreżentata fattura kummerċjali valida lill-awtoritajiet doganali tal-Istati Membri, li fuqha tidher dikjarazzjoni datata u ffirmata minn uffiċjal tal-entità li tkun qiegħda toħroġ tali fattura, identifikat/a b'ismu/isimha u l-kariga tiegħu/tagħha, abbozzata skont is-sussegwenti: ‘Jiena, hawn taħt iffirmat/a, niċċertifika li l-(volum) tal-wajers tal-azzar inossidabbli mibjugħ għall-esportazzjoni lill-Unjoni Ewropea kopert minn din il-fattura ġie manifatturat minn (isem il-kumpanija u l-indirizz) (kodiċi addizzjonali TARIC) fl-Indja. Jiena niddikjara li t-tagħrif mogħti f'din il-fattura huwa sħiħ u korrett.’ Jekk ma tkun ippreżentata l-ebda fattura bħal din, tapplika r-rata tad-dazju applikabbli għall-‘kumpaniji l-oħrajn’ kollha”.
            
         Artikolu 2
   Dan ir-Regolament jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-1 ta' Settembru 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 343, 22.12.2009, p. 51.
   
      (2)  Ir-Regolament ta' Implimentazzjoni tal-Kunsill (UE) Nru 1106/2013 tal-5 ta' Novembru 2013 li jimponi dazju antidumping definittiv u li jiġbor b'mod definittiv id-dazju provviżorju impost fuq l-importazzjonijiet ta' ċerti wajers tal-azzar inossidabbli li joriġinaw mill-Indja (ĠU L 298, 8.11.2013, p. 1).
   
      (3)  Ir-Regolament ta' Implimentazzjoni tal-Kunsill (UE) Nru 861/2013 tat-2 ta' Settembru 2013 li jimponi dazju kumpensatorju definittiv u li jiġbor b'mod definittiv id-dazju provviżorju impost fuq l-importazzjonijiet ta' ċerti wajers tal-azzar inossidabbli li joriġinaw mill-Indja (ĠU L 240, 7.9.2013, p. 1).
   
      (4)  ĠU C 433, 3.12.2014, p. 8.